Bokke, opskietverdediging loop hand aan handFoto: (AP Photo/Shuji Kajiyama) Rotsvaste verdediging was nog altyd een van Springbokrugby se hoekstene en dit kan in vanjaar se Wêreldbekertoernooi in Japan weer die geval wees. Hoe vreemd dit ook al mag klink, die Bokke vaar eintlik beter sonder die bal. Die Springbokafrigter, Rassie Erasmus, en die verdedigingsafrigter, Jacques Nienaber, werk al twee jaar daaraan om die Bokke se opskietverdediging onpriembaar te maak. Opskietverdediging is niks nuuts nie; Jake White se Bokke het groot welslae daarmee behaal; van die oorsese spanne pas dit ook suksesvol toe en tensy spanne ŉ teenvoeter daarvoor vind, gaan hulle hul daarteen vasloop. Shaun Edwards, afrigter van London Wasps, word as die vader van opskietverdediging beskou. London Wasps was in 2003/’04 en weer in 2006/’07 die Heineken-beker-wenners. Edwards, wat rugbyliga gespeel het waar opskietverdediging dikwels gebruik word, was ook betrokke by Wallis in 2008 se Sesnasiesreeks toe die Rooi Drake net twee drieë in die reeks afgestaan het. Dit is ŉ paar jaar na die agtergrond geskuif, maar nou het die Bokke dit weer byna vervolmaak. Dit plaas die teenstanders onder soveel druk dat rugbybase dit oorweeg om ná die WB-toernooi ŉ demper daarop te plaas. Die ruimte van die aanvallende span word glo te vinnig beperk, hulle word agter die voordeellyn gewurg, hul besluitneming word te kwaai ingeperk, hul skoppe word afgestorm en dit kan tot onderskepdrieë lei. Die All Blacks probeer juis ŉ teenvoeter daarvoor vind deur Richie Mo’unga bó Beauden Barrett, Wêreldrugby se Speler van die Jaar in 2016 en 2017, as losskakel te kies. Maar hoekom wil jy jou beste speler uit posisie speel? Toe die Bokke verlede Vrydag in ŉ opwarmwedstryd teen Japan gespeel het en met 41-7 gewen het, het hulle slegs 36% besit gehad. Toe die Bokke die All Blacks verlede jaar in Wellington met 36-34 geklop het, het hulle ook baie minder besit gehad. Toe die kragmeting vanjaar met 16 elk gelykop geëindig het, het die Bokke ook minder besit gehad, maar voortgegaan deur die Rugbykampioenskap te wen. Toe die Bokke in 1995 die WB-toernooi gewen het, het hulle die beste van alle spanne verdedig en slegs 13 drieë in ses wedstryde gedruk. As jy dus die vrugte van rotsvaste verdediging pluk, hoekom dit nie tot jou voordeel gebruik nie?